สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 8 ธ.ค.58
8 ธ.ค. 2558

– เงินเยนอยู่ที่ระดับ 123.08 เยน/ดอลลาร์ จากตอนเช้าที่อยู่ที่ระดับ 123.15 เยน/ดอลลาร์
– เงินยูโรอยู่ที่ระดับ 1.0860 ดอลลาร์/ยูโร จากตอนเช้าที่อยู่ที่ระดับ 1.0848 ดอลลาร์/ยูโร
– ดัชนี SET ปิดวันนี้ที่ระดับ 1,306.98 จุด ลดลง 26.59 จุด หรือ 1.99% มูลค่าการซื้อขาย 36,921.22 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 315.59 ล้านบาท (SET+MAI)
 
– นายสมคิด จาตุศรีพิทักษ์ รองนายกรัฐมนตรี เปิดเผยภายหลังการประชุมคณะกรรมการนโยบายการให้เอกชนร่วมลงทุนในกิจการของรัฐ (PPP) ว่า ได้ผลักดันเดินหน้าโครงการคมนาคมในเส้นทางระเบียงเศรษฐกิจแนวตะวันออก-ตะวันตก (East-West Economic Corridor) โดยอยากให้ในปีหน้าเห็นการดำเนินการที่เร็วขึ้น โดยเฉพาะอย่างยิ่งในเส้นทางคมนาคมสู่อู่ตะเภา พร้อมกันนั้น ตนเองได้มีการเสนอในที่ประชุม ครม.รับทราบว่าอยากให้มีการนำโครงการปรับปรุงสนามบินอู่ตะเภาเป็นส่วนหนึ่งของโครงการ PPP ด้วย เพราะถือว่าเป็นเส้นทางสำคัญที่ใช้สำหรับในการขนส่งสินค้าและการท่องเที่ยว ส่วนมอเตอร์เวย์ เส้นทางกรุงเทพฯ-ระยอง ยังคงยืนยันว่า ก่อนกลางปีหน้าคาดว่าจะเห็นความชัดเจนขึ้น
– นายสมคิด จาตุศรีพิทักษ์ รองนายกรัฐมนตรี กล่าวว่า จะเสนอเรื่องการจัดตั้งกองทุนโครงสร้างพื้นฐาน (Thailand Future Fund) เข้าที่ประชุมคณะรัฐมนตรี (ครม.) ในสัปดาห์หน้า จากเดิมที่คาดว่าเสนอ ครม.สัปดาห์นี้
– นายอาคม เติมพิทยาไพสิฐ รมว.คมนาคม เป็นประธานในการลงนามร่วม (Cooperation Framework Arrangement on Aviation Safety) ระหว่างกรมท่าอากาศยาน รักษาการผู้อำนวยการสำนักงานการบินพลเรือนแห่งประเทศไทย (กพท.) และ The European Aviation Safety Agency (EASA)
– พล.ต. สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.)เห็นชอบตามที่กระทรวงการคลังเสนอเรื่องการปรับเปลี่ยนสัดส่วนการร่วมทุนของไทยกับเมียนมาร์ในบริษัทร่วมลงทุนทวาย SEZ Development มาเป็น 33.33% จากเดิมที่สัดส่วนอยู่ที่ประเทศละ 50% เท่ากัน เนื่องจากล่าสุดญี่ปุ่นแสดงความสนใจที่จะเข้าร่วมลงทุนด้วย จึงทำให้มีการแบ่งสัดส่วนการร่วมทุนใหม่ลงมาเหลือฝ่ายละ 33.33% เท่ากัน แต่ยังคงวงเงินลงทุนไว้ที่ประเทศละไม่เกิน 100 ล้านบาทตามเดิม
– กระทรวงการคลังเกาหลีใต้เปิดเผยในวันนี้ว่า เกาหลีใต้จะจัดสรรเงินในสัดส่วน 68% ของงบประมาณรายจ่ายปี 2559 ในช่วงครึ่งแรกของปีหน้า เพื่อช่วยกระตุ้นเศรษฐกิจโดยการใช้จ่ายเงินสาธารณะในช่วงเริ่มแรก
– นายหลี่ หลิวหยาง หัวหน้านักวิเคราะห์ด้านตลาดการเงินจากแบงก์ ออฟ โตเกียว-มิตซูบิชิ ยูเอฟเจ กล่าวว่า การที่ธนาคารกลางจีนได้เพิ่มทองคำสำรองและปรับลดการถือครองสกุลเงินดอลลารสหรัฐนั้น จะช่วยให้อัตราแลกเปลี่ยนเงินหยวนสามารถเคลื่อนไหวอย่างเป็นอิสระมากขึ้นเมื่อเทียบกับดอลลาร์สหรัฐ และจะสร้างความเชื่อมั่นเกี่ยวกับเสถียรภาพของมูลค่าของเงินหยวน
– แคปิตอล อิโคโนมิกส์เปิดเผยว่า เม็ดเงินทุนไหลออกจากจีนเพิ่มขึ้นอย่างรวดเร็วในเดือนพ.ย. ซึ่งส่งผลให้รัฐบาลจีนต้องอัดฉีดเงินหยวนเข้าระบบมากขึ้น ผ่านมาตรการแทรกแซงตลาด
– ธนาคารกลางฝรั่งเศสปรับลดคาดการณ์การขยายตัวของผลิตภัณฑ์มวลรวมภายในประเทศ (GDP) ไตรมาส 4/2558 ลงเหลือ 0.3% จากก่อนหน้านี้ที่คาดว่าจะขยายตัว 0.4% โดยระบุว่าภาคบริการและการผลิตชะลอตัวลงในเดือนพ.ย.
การปรับลดประมาณการครั้งนี้สะท้อนให้เห็นว่า เศรษฐกิจเยอรมนีมีแนวโน้มที่จะชะลอความแรงลงในช่วงสิ้นปีนี้ หลังจากที่เศรษฐกิจฟื้นตัวในช่วงไตรมาส 3
 
ที่มา: สำนักข่าวอินโฟเควสท์